ЕС обмисля нови санкции за Русия | Ureport.bg
Ureport | Политика | Европа | ЕС обмисля нови санкции за Русия
27 Ян., 2015 Ureport Европа	Коментарите са изключени за ЕС обмисля нови санкции за Русия
Мариупол. Снимка: EPA/ БГНЕС
Европейските лидери поискаха от външните си министри да обмислят налагането на допълнителни санкции на Русия в отговор на продължаващото насилие в Украйна, съобщи BBC.
Руската пропаганда ни вкарва във война, смята Ненчев
В официално изявление на лидерите от Европейския съюз е препоръчано да „обмислят всички подходящи действия, и най-вече по-нататъшни рестриктивни мерки“ по време на предстоящата им извънредна среща на 29 януари. То призовава Русия да осъди действията на сепаратистите и да се придържа към мирните договорености, постигнати в Минск през септември миналата година, които в момента са игнорирани на фона на последните сблъсъци между армията и бунтовниците в Източна Украйна.
„След Европейския съвет от 18 декември 2014 г. бе решено, че ЕС ще продължи този курс и е готов да предприеме по-нататъшни стъпки, ако е необходимо“, гласи още становището. Украинската армия съобщи за 9 загинали войници през последните 24 часа по време на ожесточените сражения и артилерийския огън в Луганска област.
Решението за извънредната среща бе взето след ракетния обстрел през уикенда в покрайнините на ключовия пристанищен град Мариупол, който се намира под контрола на украинските правителствени сили. Киев обвини бунтовниците в убийството на 30 цивилни граждани при нападението.
Съгласно процедурите на ЕС, министрите може да поискат от Европейската комисия да изготви допълнителни санкции, които след това ще трябва да бъдат одобрени от европейските лидери и правителството. Срещата на върха на ЕС е насрочена за 12 февруари.
Генералният секретар на НАТО Йенс Столтенберг също призова Русия да спре предоставянето на военна помощ на бунтовниците. НАТО и Киев обвиняват Москва, че редовно изпраща войски и тежки оръжия в помощ на бунтовниците. Руската страна обаче неколкократно отхвърли тези твърдения.
Над 5000 души са убити в сраженията, откакто бунтовниците превзеха регионите Донецк и Луганск през април миналата година, а повече от 10 300 са ранени, изчислява ООН. 5.2 милиона души живеят в засегнатите от конфликта райони, а 1.4 милиона се смятат за „силно уязвими и се нуждаят от помощ“.
Над милион са избягали от домовете си, като 633 523 са разселените лица в Украйна, а 593 622 живеят Украйна, най-вече в Русия.
Нов удар по икономиката
Междувременно световната рейтингова агенция „Стандард енд Пуърс“ понижи суверенния кредитен рейтинг на Русия в чуждестранна валута до ниво „боклук“, понижавайки го под т.нар. „инвестиционни нива“. Това се случва за пръв път от повече от едно десетилетие насам.
Кредитната агенция понижи с една степен рейтинга на Русия до „ВВ+“ от „ВВВ-“ и отбелязва, че перспективите пред руския икономически растеж на фона на ниските петролни цени и наложените от Запада санкции на Москва се влошават.
Курсът на долара на Московската фондова борса късно снощи достигна 68.52 рубли, а курсът на еврото – 77.1 рубли.
Донбас, ЕК, ЕП, ЕС, Източна Украйна, Йенс Столтенберг, Киев, лидери, Москва, насилие, НАТО, проруски сепаратисти, Русия, санкции, сражения, среща на върха, Украйна